Cho Gi-Seok

Cho Gi-Seok (sündinud 17. veebruaril 1992 Seoulis Lõuna-Koreas) on moefotograaf ja fotokunstnik ning rõivabrändi KUSIKOHC alusepanija.

Cho teoseid on avaldatud moeajakirjades Vogue Italia, Vogue Korea, KINFOLK, Wallpaper China ja Dazed Korea. Tema kuulsaimat näitust “Kooseksisteerimine” on eksponeeritud Fotografiska fotomuuseumides USA-s ja Euroopas. Lisaks on Gi-Seok teinud tihedat koostööd tuntud moebrändide Prada, Converse’i, Nike’i ja Adidasega.

Elukäik 

Nooremas eas oli Gi-Seokil soov saada kunstiliseks juhiks, ta katsetas mitmeid visuaalkunsti vorme nagu lavakujundus ja graafiline disain. Ta alustas õpinguid Kookmini ülikoolis graafilise disaini erialal. Cho esimene märkimisväärne töö oli ajakirja toimetaja. Tööga samal ajal tegeles ta eriprojektidega, kujundas albumikaasi ja korraldas kampaaniaid ning kunstinäitusi. Oma kogemustega ning sisuka portfoolioga paistis Cho kunstihuvilistele silma ja ta otsustas 2013. aastal 21-aastaselt hakata tegelema fotograafiaga, kuna oli varem iseseisvalt fotograafia põhimõtetega kokku puutunud. Pärast fotograafi tööga alustamist jäid tal õpingud ülikoolis pooleli.

Karjäär 

Aastal 2016 rajas Cho rõivabrändi KUSIKOHC. Bränd sai nime kunstniku enda nime järgi, mis on pööratud peegelpilti. Brändi rajamise põhjus oli fotograafi soov leida mõni huviala, millest inspiratsiooni ammutada. KUSIKOHCi üks hiljutisemaid (SS22) kollektsioone kannab pealkirja “Right to fail”, mille idee seisneb tähendusrikkuses, mis jõuab inimeseni läbi uute asjade proovimise. Kollektsiooniga annab Cho inimestele mõista, et kui nad proovivad midagi uut, on neil õigus läbi põleda ning kollektsioon sümboliseerib vastavalt julget pealehakkamist.

2018.–2020. aastal valmis Cho Gi-Seoki seni populaarseim ja suurim fotoseeria “Kooseksisteerimine”, mida eksponeeriti esmakordselt New Yorgi kunstimuuseumis Fotografiskas. 2022. aasta talvel eksponeeriti näitust ka Tallinna Fotografiskas. Fotode loomisel sai fotograaf inspiratsiooni Korea kultuuri kihistumisest ning kahe liigi (nt inimese ja taime) kooslusest. Kunstnik rõhutab “Kooseksisteerimise” juures ka seda, et inimloomus võib koosneda pealtnäha mitmest täiesti erinevast poolusest, mis on tegelikkuses üksteisega sarnased. Üks “Kooseksisteerimise” seeria kannab pealkirja “FLOWER study”, kus Cho on koondanud killu inimkehast ning seda meenutava taime ühte tervikusse. Näiteks saab tuua 2019. aastal valminud teose “Flower study #9”, millel kujutatud inimene kehastab oksa ning sellel kasvavaid lumemarju.

2021. aasta suvel valmis Cho fotoseeria “THE MATRIX”, mis on inspireeritud sarnaselt “Kooseksisteerimisele” kooskõladest, kuigi seekord looduse ja tehnoloogia vahel. Kunstnik sai seeria loomisel inspiratsiooni 1999. aasta ulmefilmist “The Matrix” lisades omalt poolt kõrgmoele omaseid elemente.

Gi-Seok on lisaks enda projektidele teinud koostööd mitmete kuulsustega. Kunstnik on teinud tellimustöid Korea muusikutele, nende hulgas CLile ja Jeebanoffile. Veebruaris 2023. aastal valmis koostöös laulja Kali Uchisega muusikavideo “I wish you roses”, mille tegemisel kandis Gi-Seok kunstilise juhi rolli. Videos on Kali Uchist kujutatud erinevate lilledena Cho stiilile vastavalt.

Cho Gi-Seoki teoste arhiiv on kunstniku kodulehel. Lisaks on ta aktiivne sotsiaalmeedias ning postitab Instagrami peale oma tööde ka klippe nende valmimise protsessist.

Stiil 

Oma fotograafias otsib Cho Gi-Seok eelkõige mitmekesisust ja omapära, kujutades inimesi nende naturaalses olekus. Selle põhimõttega murrab fotograaf tänapäevast ideaali, mille kohaselt peavad fotod kujutama perfektseid, sümmeetrilisi ja silutud vorme. Fotodel kujutab Cho tihti füüsiliste puuetega inimesi, et näidata, kuidas ilu peitub ka mittehomogeensetes kehades ja vormides. Jaanuaris 2022. aastal avaldati Vogue Italias fotoseeria paraolümplasest Veronica Yoko Plebanist, kes kaotas suure osa oma jäsemetest ägeda meningiidi tõttu. Seeria osutus Cho üheks kuulsamaks projektiks.

Nii Cho fotosid kui ka KUSIKOHCi stiili iseloomustab avant-garde, mis väljendub ootamatute elementide segunemisel. Tema fotodel esineb lillemotiive, eri tekstiile, värve ning igapäevaesemeid, mida ta leiab taaskasutuspoodidest ning millele ta annab uue elu peamiselt spreivärvidega. Cho kunstist ei puudu ka ekstravagantne grimm, mis võimaldab muuta portreel oleva inimese sarnanevaks taimedega või utoopiliste olevustega.

Läbiv teema fotograafi stiilis on inimese ja looduse sümbioos. Cho teostes on taimi, liblikaid ja muid loodusmotiive, seetõttu on tema teosed paljudest teistest lihtsasti eristatavad. Cho jaoks sümboliseerivad lilleõied eelkõige puhtust, rahu ning harmooniat. Inimest kujutab ta koos loodusobjektiga selleks, et rõhutada vaatajate seas inimese olulisust olla loodusega kontaktis ning kaitsta ümbritsevat keskkonda. Gi-Seoki töö “Flower study #7” koosneb kahest poolest, millest vasakul on taim oma naturaalses olekus ning paremal inimene imiteerimas taime. Mõlemal osapoolel on fotol samad tunnused – üksikute karvadega kaetud ja rohekat värvi nahk.

Gi-Seoki stiilis on märgata mitmeid Aasia kultuurile omaseid jooni. Näiteks kasutab ta oma töödes rekvisiitidena hanbok’i (Korea traditsiooniline riietus), tal’e (mask korea teatrikunstist) ja yu-gi-oh’i kaarte (mängukaardid Jaapani popkultuurist). Nende kasutamise ideele tuli Cho, kui nägi lääne fotograafe lisamas oma teostesse läänelikke elemente. Ta soovis integreerida oma modernistlikku stiili ka traditsioonilisi sümboleid ja põhimõtteid oma kodumaa kultuurist. Seepärast on nii mitmeski Vogue Korea väljaandes Cho portreedel märgata värviküllaseid ja kindlat moodi seatud hanbok’e.

Viited 

Fotograafid
Lõuna-Korea inimesed
Sündinud 1992